**ΔΕΛΤΙΟ ΤΥΠΟΥ**

Στην προγραμματισμένη συνεδρίαση του Δημοτικού Συμβουλίου Αγίου Νικολάου (24/7), αναμένεται να συζητηθεί το θέμα της επαναπροκήρυξης των μη καλυφθέντων θέσεων στην υπηρεσία καθαριότητας με σύμβαση ορισμένου χρόνου (αρ.3/2023 ΣΟΧ).

Όπως έκαναν γνωστό ο Δήμαρχος Αγίου Νικολάου κ. Αντώνης Ζερβός και ο Αντιδήμαρχος Καθαριότητας κ. Γιώργος Βάρδας στην σχετική προκήρυξη ζητήθηκε η πλήρωση 36 θέσεων στην υπηρεσία καθαριότητας.

Ωστόσο σύμφωνα με νομοθετική ρύθμιση του ΑΣΕΠ οι πολίτες που εργάζονταν το προηγούμενο διάστημα για να υποβάλλουν εκ νέου αίτηση, θα έπρεπε να έχουν διακοπή μικρότερη του τριμήνου από την προηγούμενη εργασία τους στον ίδιο φορέα.

Ως εκ τούτου, όπως προέκυψε 26 άτομα δεν είχαν κώλυμα διορισμού ενώ κατά την ολοκλήρωση της διαδικασίας, 4 μόνο αποδέχτηκαν τον διορισμό τους.

Ο Δήμαρχος Αγίου Νικολάου, αναφερόμενος στις προσλήψεις του Δήμου για την κάλυψη αναγκών ανταποδοτικού χαρακτήρα, δήλωσε ότι για πρώτη φορά ο αριθμός των προσληφθέντων δεν ανταποκρίνεται στις ανάγκες της υπηρεσίας, ενώ επιβεβαίωσε ότι θα ζητηθεί η επαναπροκήρυξη των θέσεων στο Δ.Σ της Δευτέρας, δεδομένου ότι η αρμόδια υπηρεσία θα πρέπει να λειτουργήσει έχοντας επάρκεια προσωπικού για να προσφέρει τα μέγιστα στην εξυπηρέτηση των δημοτών.